**N A C R T**

**ZAKON**

**O LEGALIZACIJI ISPRAVA U MEĐUNARODNOM PROMETU**

**Član 1**

Legalizacija (u daljem tekstu: ovjera) isprava u međunarodnom prometu vrši se na način propisan ovim zakonom, ako međunarodnim ugovorom koji obavezuje Crnu Goru nije drukčije određeno.

**Član 2**

Ovjerom, u smislu ovog zakona, potvrđuje se autentičnost potpisa lica koje je ispravu potpisalo i autentičnost pečata stavljenog na ispravu.

**Član 3**

Javne isprave izdate u inostranstvu mogu se upotrijebiti u Crnoj Gori samo ako ih je ovjerio organ uprave nadležan za vanjske poslove (u daljem tekstu: Ministarstvo vanjskih poslova), odnosno diplomatsko ili konzularno predstavništvo Crne Gore u inostranstvu.

Izuzetno od stava 1 ovog člana, javne isprave izdate u inostranstvu ne ovjeravaju se ako se, pod uslovom uzajamnosti, javne isprave izdate u Crnoj Gori ne ovjeravaju u državi koja je tu ispravu izdala.

Pod javnim ispravama podrazumijevaju se isprave koje se u državi u kojoj su izdate smatraju javnim ispravama i koje su izdate u obliku i na način propisanim zakonom te države.

Član 4

Ako organ kome je javna isprava izdata u inostranstvu podnijeta posumnja u njenu vjerodostojnost, može zatražiti od Ministarstva vanjskih poslova da provjeri da li je ispravu izdao organ koji je u njoj označen.

**Član 5**

Javne isprave izdate u Crnoj Gori, koje će biti upotrijebljene u inostranstvu, ovjeriće se samo ako se zakonom zemlje u kojoj će ova isprava biti upotrijebljena zahtijeva ovjeravanje.

**Član 6**

Ovjeru javnih isprava koje su namijenjene za upotrebu u inostranstvu vrši osnovni sud na čijem području se nalazi sjedište organa ili organizacije koji je javnu ispravu izdao.

Nakon ovjere iz stava 1 ovog člana javna isprava namijenjena za upotrebu u inostranstvu dostavlja se organu uprave nadležnom za poslove pravosuđa (u daljem tekstu: Ministarstvo pravde) radi ovjere potpisa predsjednika ili službenog lica suda, kao i pečata suda kod koga je ovjera izvršena.

Javnu ispravu iz stava 2 ovog člana, prije dostavljanja na ovjeru nadležnom inostranom organu, ovjeriće Ministarstvo vanjskih poslova, odnosno diplomatsko ili konzularno predstavništvo Crne Gore u inostranstvu.

Izuzetno, javna isprava koju je izdao organ državne uprave dostavlja se na ovjeru Ministarstvu vanjskih poslova, bez prethodne ovjere od strane osnovnog suda i Ministarstva pravde.

**Član 7**

Ovjeru isprava koje su namijenjene za upotrebu u državama koje su potpisnice Haške konvencije o ukidanju potrebe legalizacije stranih javnih isprava od 05. oktobra 1961. godine vrši osnovni sud, odnosno Ministarstvo pravde.

Osnovni sud ovjerava samo isprave koje su izdate od javnopravnog organa koji ima sjedište na području tog suda, a Ministarstvo pravde ovjerava isprave izdate od javnopravnog organa koji ima sjedište na području bilo kojeg osnovnog suda.

Ovjeru, u smislu ovog člana, u osnovnom sudu vrši predsjednik suda ili službeno lice koje on odredi, a u Ministarstvu pravde službenik koga odredi starješina tog ministarstva.

**Član 8**

Danom početka primjene ovog zakona, prestaje da važi Zakon o legalizaciji isprava u međunarodnom prometu („ Službeni list SFRJ“, 6/73).

**Član 9**

Ovaj zakon stupa na snagu osmog dana od dana objavljivanja u „Službenom listu Crne Gore“.

**O b r a z l o ž e nj e**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o legalizaciji isprava u međunarodnom prometu sadržan je u članu 16 Ustava Crne Gore, kojim je propisano da se zakonom u skladu sa Ustavom uređuje način ostvarivanja ljudskih prava i sloboda kada je to neophodno za njihovo ostvarivanje, nadležnost i postupak pred organima javne vlasti, ako je to neophodno za njihovo funkcionisanje, kao i druga pitanja od interesa za državu.

**II. RAZLOZI ZA DONOŠENJE ZAKONA**

Zakon o legalizaciji isprava u međunarodnom prometu na snazi je od 1973. godine (“Službeni list SFRJ”, broj 6/73). U dugom periodu primjene ovog zakona značajno su se izmijenile određene okolnosti zbog kojih je bilo nužno pristupiti donošenju novog zakona. Prije svega, Crna Gora je 2006. godine obnovila svoju državnost što nužno iziskuje značajan broj terminoloških i drugih usklađivanja sa nastalim promjenama. Pored toga, donesen i novi Zakon o ovjeri potpisa, rukopisa i prepisa iz kojeg su brisane odredbe koje uređuju ovjeravanje isprava namijenjenih za upotrebu u inostranstvu, što je sve ukazalo na neophodnost donošenja novog Zakona o legalizaciji isprava u međunarodnom prometu, koji će na jedinstven način urediti ovu materiju.

Donošenje ovog zakona predviđeno je Programom rada Vlade za III kvartal 2019. godine.

**III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Ne postoji evropsko zakonodavstvo i potvrđene međunarodne konvencije sa kojima je neophodno usaglasiti ovaj zakon, jer je i sada važeći Zakon o legalizaciji isprava u međunarodnom prometu usaglašen sa Haškom konvencijom o ukidanju potrebe legalizacije stranih javnih isprava od 05. oktobra 1961. godine.

**IV. OBJAŠNJENJE OSNOVNIH PRAVNIH INSTITUTA**

Upotreba javne isprave u međunarodnom pravnom prometu, tj. izvan zemlje u kojoj je izdata, načelno zahtijeva postupak legalizacije. Ovim postupkom se potvrđuje vjerodostojnost potpisa lica koje je ispravu potpisalo, kao i autentičnost pečata koji se na ispravi nalazi.

Nacrtom zakona bliže je propisan način legalizacije javnih isprava izdatih u inostranstvu radi njihove upotrebe u Crnoj Gori, kao i ovjeravanje domaćih javnih isprava namijenjenih za upotrebu u inostranstvu.

S tim u vezi, propisano je da se javne isprave koje su izdate u inostranstvu mogu upotrijebiti u Crnoj Gori samo ako ih je ovjerilo Ministarstvo vanjskih poslova, odnosno diplomatsko ili konzularno predstavništvo Crne Gore u inostranstvu. Od ovog pravila propisan je izuzetak. Naime, legalizacija stranih javnih isprava ne sprovodi se ako se, pod uslovom uzajamnosti, ne spovodi legalizacija javnih isprava koje su izdate u Crnoj Gori u državi koja je tu ispravu izdala.

Uređena je i situacija kada organ kome je javna isprava koja je izdata u inostranstvu posumnja u njenu vjerodostojnost, u kom slučaju taj organ može zatražiti od Ministarstva vanjskih poslova da provjeri da li je ispravu izdao organ koji je u njoj označen.

Dalje, za ovjeru isprava namijenjenih za upotrebu u inostranstvu propisana je isključiva nadležnost osnovnog suda, koji se određuje po mjestu sjedišta organa ili organizacije koji je javnu ispravu izdao. Nakon ovjere u osnovnom sudu, javna isprava se dostavlja Ministarstvu pravde radi ovjere potpisa predsjednika ili službenog lica suda, kao i pečata suda kod koga je ovjera izvršena, a zatim Ministarstvu vanjskih poslova, odnosno diplomatskom ili konzularnom predstavništvu Crne Gore u inostranstvu. Od navedenog pravila postoji izuzetak. Naime, javna isprava koju je izdao organ državne uprave, a koja je namijenjena za upotrebu u inostranstvu, dostavlja se na ovjeru samo Ministarstvu vanjskih poslova, bez prethodne ovjere od strane osnovnog suda i Ministarstva pravde.

Predlogom zakona je uređena i ovjera isprava koje su namijenjene za upotrebu u državama koje su potpisnice Haške konvencije o ukidanju potrebe legalizacije stranih javnih isprava od 05. oktobra 1961. godine, kojom je u znatnoj mjeri olakšan postupak legalizacije javnih isprava. S tim u vezi, propisano je da u ovim slučajevima ovjeru vrši osnovni sud, odnosno Ministarstvo pravde, zavisno od sjedišta javnogpravnog organa koji je izdao ispravu, i to putem stavljanja štambilja-apostila (Apostille legalizacija).

U konačnom, propisano je da ovaj zakon stupa na snagu osmog dana od dana objavljivanja u „Službenom listu Crne Gore“ i da danom početka primjene ovog zakona prestaje da važi Zakon o legalizaciji isprava u međunarodnom prometu („Službeni list SFRJ“, broj 6/73).

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nijesu potrebna posebna finansijska sredstva iz Budžeta Crne Gore.